Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. KUNSILL EWROPEW IL-PRESIDENT MT Brussell, 20 ta' Marzu 2013 (OR. en) EUCO 77/13 PRESSE 124 PR PCE 66 Diskors mill-President tal-Kunsill Ewropew Herman Van Rompuy fil-Parlament Ewropew Bħal dan iż-żmien kull sena, il-Kunsill Ewropew jiltaqa' biex jagħti d-direzzjoni dwar kif immexxu l-politiki ekonomiċi nazzjonali u Ewropej tagħna. Din is-sena, dan wasal fi żmien kruċjali. Minn naħa, minkejja ċerti problemi attwali li ser nittratta aktar tard, l-Ewropa għamlet passi importanti lejn aktar stabbiltà finanzjarja. Iżda r-riżultati inizjali tagħna qed jieħdu fit-tul biex jissarrfu f'aktar attività ekonomika u impjiegi. Hemm dewmien doppju fiż-żmien: bejn ir-ritorn tal-fiduċja u r-ritorn tat-tkabbir u bejn ir-ritorn tat-tkabbir u l-waqgħa fil-qgħad. Id-differenzjali li qed jonqsu, il-prestazzjoni aħjar fl-esportazzjoni jew il-flussi dejjem jiżdiedu ta' Investiment Dirett Barrani (FDI) huma estremament importanti iżda mhux ta' għajnuna għall-persuni li jibżgħu li jitlifu l-impjieg tagħhom jew qed ikollhom diffikultà li jsibu wieħed. U sakemm ma jkunx hemm prospettivi viżibbilment aħjar, ser ikun hemm nuqqas ta' kuntentizza, kritika u disprament. Huwa għalhekk li t-twettiq tat-tbassir li l-ekonomiji ser jirkupraw fl-aħħar ta' din is-sena, u s-sena d-dieħla, huwa minnu nnifsu tant importanti. Huwa għalhekk li għandna nagħmlu dak kollu li nistgħu biex innaqqsu d-dewmien fiż-żmien. Huwa għalhekk li, sadanittant, għandna nieħdu miżuri speċifiċi biex ngħinu lil dawk milqutin agħar, speċjalment liż-żgħażagħ qiegħda. L-inizjattivi huma ppjanati u jittieħdu fil-livell tal-UE u mill-Istati Membri. Il-mexxejja tal-pajjiżi Ewropej huma ċertament iffaċċjati b'din id-dimensjoni soċjali, u ħafna kienu qed ibatu l-konsegwenzi politiċi tagħha. Madankollu, id-diskussjonijiet fil-Kunsill Ewropew tal-ġimgħa li għaddiet kienu kunsenswali. Kien hemm qbil wiesa' fost il-mexxejja kollha dwar l-istrateġija tagħna u l-erba' elementi tagħha: nistabbilixxu mill-ġdid l-istabbiltà finanzjarja u nżommuha, li hu vitali għall-fiduċja tal-konsumaturi u l-investituri; niżguraw finanzi pubbliċi strutturalment sodi, bl-użu tal-flessibbiltajiet tas-six-pack; niġġieldu, direttament jew indirettament, kontra l-qgħad u, nirreperti, speċjalment għaż-żgħażagħ; naħdmu fuq riformi fit-tul u fuq il-kompetittività: nippreparaw għall-futur. Hemm erba' elementi, u neħtieġu l-erba' li huma fl-istess waqt. Il-kwistjoni hija li nsibu l-bilanċ it-tajjeb. Xi nies jgħidu "Ħu l-konsolidazzjoni fiskali bil-mod u t-tkabbir jiffjorixxi!" Kif għidt il-ġimgħa li għaddiet, kieku verament kien hemm għażla binarja sempliċi bejn "l-awsterità" u "t-tkabbir", kieku ċertament, ebda mexxej mhu ser joqgħod lura, lanqas għal ftit, milli jagħżel it-tkabbir! Iżda t-tkabbir mhux xi ħaġa li l-gvernijiet jistgħu sempliċement jixtru jew isejħu billi jagħfsu swiċċ qisu xejn, ċertament mhux wara kriżi bankarja u taż-żona tal-euro bla preċedent, u wara żbilanċi kbar ħafna u dejjiema f'xi pajjiżi. Il-korrezzjoni tal-"malgoverno" preċedenti f'xi pajjiżi tieħu ż-żmien. Sfortunatament. U l-għażliet mhumiex tajbin jew ħżiena. Huwa importanti li fid-dibattitu jkun hemm xi ftit varjetà, speċjalment fir-rigward tal-konsolidazzjoni fiskali, xi kultant simplifikata żżejjed bħala "awsterità". Minn naħa, dawk il-pajjiżi bi kriżi tad-dejn mhux ser isolvuha b'aktar dejn. Bilħaqq, irridu nirrispettaw il-leġislazzjoni tagħna stess, bħas-six-pack, għalkemm mhux b'mod dommatiku. Fl-istess waqt, id-defiċits ma jistgħux jitneħħew f'daqqa - dan jista' joħloq periklu li joħloq spirall għan-niżla - għalhekk għandu jsir gradwalment. Ir-regoli fiskali tagħna jipprevedu biżżejjed flessibbiltà biex jittieħed kont tat-tnaqqis ekonomiku mhux mistenni. Din hija l-kwistjoni ta' veru: kif għandhom jitnaqqsu l-iżbilanċi pubbliċi u strutturali b'mod gradwali, faċli għat-tkabbir u differenzjat, skont is-sitwazzjoni speċifika f'kull pajjiż. Il-pajjiżi li jeħtieġ li jnaqqsu d-defiċits għandhom jipperseveraw, iżda jagħmlu l-għażliet tagħhom: dwar l-iżbilanċi bejn iż-żieda fit-taxxi u t-tnaqqis fl-infiq; jekk jiżdiedu t-taxxi, liema, u mhux biss ir-rati tat-taxxa iżda wkoll billi ma jkunx hemm ħniena għall-evażjoni tat-taxxa u l-frodi; jekk jitnaqqas l-infiq, x'għandu jiġi salvagwardjat, u mhux biss it-tnaqqis fuq perijodu qasir iżda wkoll ir-riformi fit-tul, waqt li ma jiġux fgati oqsma oħra bħall-innovazzjoni jew l-edukazzjoni; u fi kwalunkwe każ, jiġu segwiti riformi strutturali mfassla tajjeb: it-tassazzjoni titbiegħed mix-xogħol u t-tnedija ta' miżuri li jaġixxu malajr u mmirati biex jistimulaw it-tkabbir u l-impjiegi, b'mod partikolari għaż-żgħażagħ. X'nistgħu nagħmlu fil-livell Ewropew biex nappoġġaw dawn ir-riformi nazzjonali? Għall-bidu, niżguraw li n-negozjati li ġejjin bejnietkom u l-Kunsill dwar il-QFP li jmiss jipproċedu malajr. Jiena konxju, u l-President Schultz fakkarna fil-laqgħa tal-Kunsill Ewropew, mir-riżoluzzjoni tal-Parlament. Neħtieġu dan iċ-ċaqliq fil-bilanċ tal-infiq tal-UE lejn politiki li jtejbu t-tkabbir li l-QFP li jmiss ser jipprovdi fl-ambitu limitat tal-infiq tal-UE, li dwaru hemm inqas dubji issa. Aħna ddiskutejna u ddeċidejna wkoll dwar mezzi oħra ta' appoġġ għat-tkabbir ekonomiku. L-approfondiment tas-suq uniku. L-użu tal-BEI biex itejjeb l-investiment. Il-ftehimiet kummerċjali. L-apoġġ lill-SMEs - anke bit-tnaqqis tal-burokrazija, u ser inkomplu nfittxu biex naraw fejn jistgħu jiġu simplifikati r-regolamenti u jitnaqqsu l-ispejjeż. Fix-xhur li ġejjin ser niffukaw aktar fuq it-titjib tal-kompetittività u t-tkabbir ekonomiku sostenibbli fit-tul. Il-Kunsill Ewropew ser jeżamina firxa ta' temi: l-enerġija f'Mejju, l-innovazzjoni, l-aġenda diġitali u servizzi oħra f'Ottubru, l-industrija tad-difiża f'Diċembru, il-kompetittività industrijali u l-politika industrijali f'Ġunju li ġej aktar bir-reqqa u mbagħad mill-ġdid fir-Rebbiegħa tas-sena d-dieħla, u dan kollu waqt li nħejju għar-rieżami tal-istrateġija UE 2020 s-sena d-dieħla. L-ebda soluzzjoni faċli, iżda taħlita ta' rimedji. Fl-aħħar tal-ewwel jum tal-Kunsill Ewropew, jiena ppresedejt Summit taż-Żona tal-euro - li tagħha kienu għadhom kemm jiġu adottati r-regoli proċedurali. Abbażi tad-dispożizzjonijiet tat-trattat u l-prattiki eżistenti, dawn ir-regoli "jikkodifikaw", biex ngħidu hekk, l-organizzazzjoni ta' dawn is-summits. Diġà, is-27 kollega kollha tennew l-appoġġ sħiħ tagħhom għall-ħidma li għaddejja fuq l-Unjoni Ekonomika u Monetarja dejjem aktar approfondita tagħna, bil-ħidma fuq l-unjoni bankarja bħala l-aktar prijorità urġenti. L-iskop tas-summit taż-żona tal-euro fih innifsu kien allinjat mal-punt fokali ta' din il-laqgħa tal-Kunsill Ewropew tar-Rebbiegħa: spezzjoni tal-prinċipji fundamentali ekonomiċi tagħna u l-prospetti tagħna għat-tkabbir - iżda b'mod speċifiku għall-pajjiżi tal-euro. Il-President Draghi tal-Bank Ċentrali introduċa d-diskussjoni. Dwar il-kwistjoni ta' "minn fejn jiġi t-tkabbir", it-tweġiba kienet: fiduċja, kreditu u kompetittività. Quddiem kriżi kumplessa daqs din ta' bħalissa, it-tweġibiet sempliċi jistgħu jkunu ta' tentazzjoni iżda ġeneralment dawn ikunu ħżiena. Dan huwa veru wkoll għas-sitwazzjoni f'Ċipru. Aħna lkoll ninsabu imħassbin sew u naturalment jien qiegħed insegwi l-iżviluppi mill-qrib. Konna tlabna lill-ministri tal-finanzi taż-Żona tal-euro biex jaqblu mal-gvern Ċiprijott dwar il-modalitajiet ta' appoġġ. L-għan ewlieni huwa li tiġi żgurata s-sostenibbiltà fit-tul tas-settur finanzjarju f'Ċipru, u li jiġi evitat li l-obbligazzjonijiet tal-banek jinbidlu f'obbligazzjonijet pubbliċi eċċessivi. Iż-Żona tal-euro tinsab lesta tappoġġa lil Ċipru b'EUR 10 biljun - self li, kif tafu, huwa garantit mill-Istati Membri taż-Żona tal-Euro - li jirrappreżentaw aktar min-nofs il-PDG ta' Ċipru. Din hija l-parti tas-solidarjetà Ewropea. Parti oħra mill-finanzjament hija pprovduta mill-FMI. Is-sitwazzjoni tas-settur finanzjarju f'Ċipru hija speċifika ħafna, kemm fid-daqs kif ukoll fl-istruttura tagħha. Fl-Ewropa kollha, it-tfaddil tad-depożituri huwa ggarantit sa EUR 100 000. Jiena nieħu kont tal-vot fil-parlament Ċiprijott, li rrifjuta il-qbil li ntlaħaq b'mod unanimu fil-Grupp tal-euro fil-15 ta' Marzu. Is-sitwazzjoni attwali u inċerta ħafna hija ta' ħsara, speċjalment għan-nies ta' Ċipru, u għandha tkun indirizzata mill-aktar fis possibbli. Fit-tieni jum tal-Kunsill Ewropew tagħna, is-suġġett prinċipali kien is-sitwazzjoni attwali tar-relazzjoni tagħna mar-Russja. Din id-diskussjoni kienet parti mill-iskambju ta' fehmiet regolari tagħna dwar ir-relazzjonijiet tagħna ma' sħab strateġiċi. F'Ottubru tkellimna, pereżempju, dwar iċ-Ċina; aktar tard din is-sena ser nitkellmu dwar l-Istati Uniti. Mar-Russja, il-kooperazzjoni bilaterali tagħna hija estensiva, iżda kemm aħna kif ukoll huma jagħtu importanza kbira lil din is-sħubija strateġika tagħna. Kellna diskussjoni produttiva dwar interessi u sfidi komuni kif ukoll dwar l-aħjar mod kif ir-relazzjoni UE-Russja titmexxa aktar 'il quddiem. Għandna nsibu soluzzjonijiet għad-differenzi tagħna, filwaqt li nirrispettaw ir-regoli, l-interessi u l-valuri tagħna. Minn dan l-iskambju ta' fehmiet jiena nikkonkludi li l-kollegi kollha jaqblu li aħna, bħala Unjoni, għandna naġixxu bl-aktar mod koerenti possibbli. Aktar kemm nitkellmu b'leħen wieħed, aktar inkunu b'saħħitna u aktar inkunu kredibbli bħala interlokutur. Dan huwa wkoll il-messaġġ li tajna meta ddiskutejna s-sitwazzjoni drammatika fis-Sirja. Affermajna mill-ġdid l-impenn sħiħ tal-Unjoni Ewropea fi sforzi internazzjonali biex tintemm il-vjolenza intollerabbli. Il-kwistjoni tal-embargo fuq l-armi tqajmet minn xi membri tal-Kunsill Ewropew. Qbilna li nagħtu l-kompitu lill-ministri tal-affarijiet barranin tagħna biex jivvalutaw is-sitwazzjoni bħala kwistjoni ta' prijorità anke fil-laqgħa informali tagħhom din il-ġimgħa f'Dublin, u biex jiżviluppaw pożizzjonijiet komuni.